陪章留後惠義寺餞嘉州崔都督赴州
作者：杜甫
朝代：唐

paragraphs: 中軍待上客，令肅事有恒。
前驅入寶地，祖帳飄金繩。
南陌既留歡，茲山亦深登。
清聞樹杪磬，遠謁雲端僧。
回策匪新岸，所攀仍舊藤。
耳激洞門飆，目存寒谷冰。
出塵閟軌躅，畢景遺炎蒸。
永願坐長夏，將衰棲大乘。
羈旅惜宴會，艱難懷友朋。
勞生共幾何，離恨兼相仍。